Вызначаць пераможцаў было няпроста. Кожная праграма атрымала высокія балы, а раздзялілі пераможцаў усяго некалькі пунктаў пратакольнага ліста журы. Так, праграма “Сярод шумлівага балю”, паказаная супрацоўнікамі НДЦ “Зубраня”, расказала яе ўдзельнікам, як правільна, у адпаведнасці з традыцыямі праводзіць баль, як правільна запрашаць даму або кавалера на танец, як правільна кружыцца ў танцы, як правільна рабіць піруэты і, нарэшце, як правільна трымаць веер. Праграма накіравана на павышэнне культуры маўлення яе ўдзельнікаў, вучыць іх быць ветлівымі, выхаванымі людзьмі. Праект “Намалюй дзяцінства” гімназіі № 8 Віцебска атрымаўся па-дамашняму цёплым, добрым, светлым і быў накіраваны на папулярызацыю гульняў, калісьці папулярных у асяроддзі нашых бацькоў і дзядоў. Цікавым атрымалася і выкарыстанне рэквізіту, некаторыя гульнятэхнікі правялі ўвесь час на сцэне на… хадулях.